**Til**

European Commission

Oslo, 09.05.2017

**Gjenpart**

Byggenæringens landsforening

Norsk Industri

**Referanser**

1. WTO Committee on Technical Barriers to Trade, 13 mars 2017. G/TBT/N/FIN/53 (vedlagt)
2. Utkast til Miljöministeriets förordning om nya byggnaders energieffektivitet datert 16 feb 2017 (vedlagt)

**REAKSJON PÅ Notification Number: 2017/71/FIN (Finland)**

*Betongelementforeningen, Norsk Fabrikkbetongforening og Norsk Bergindustri er bransjeforeninger i næringslivet. Bransjeforeningene organiserer hele mineralindustrien og betongindustrien i Norge. Foreningenes medlemsbedrifter er til stede i hele landet, med 10500 ansatte og 24 mrd. kr i omsetning er de viktige bidragsytere til det norske samfunnet.*

*Disse foreningene representerer i denne sammenhengen byggematerialene betongvarer inkludert tilslag til dette, samt naturstein.*

Sammendrag  
Det finske Miljødepartementet foreslår (14 mai 2017) endringer i forskriften som regulerer kravene til byggs energiytelser. Formålet med endringen til forskrift er å gjennomføre forpliktelsene om nesten nullenergibygg i Europaparlamentets direktiv 2010/31/EC (Council on the energy performance of buildings, EPBD, Energidirektivet). Forslaget inneholder fortrinnsbehandling av et bestemt byggemateriale uten at det følger en teknisk begrunnelse for dette. Virkningen av forslaget er at konstruksjoner oppført i massivtre tillates å overskride kravene til energieffektivitet med opp mot 20% sammenlignet med alle andre konstruksjonsprinsipper. Resultatet er kort fortalt at bygg i massivtre vil ha et energitap gjennom bygningens yttervegger som er betydelig høyere enn for andre bygg, uten at det foreligger en teknisk begrunnelse for hvorfor man ønsker denne fortrinnsbehandlingen. Dette finner vi svært uhensiktsmessig, og mener en slik regulering er i strid med intensjonen i energidirektivet.

Overordnet kontekst  
Formålet med EPBD (Europaparlamentets råd for energiytelser i bygg) er at medlemslandene skal fastsette krav til energieffektivitet for bygninger som er gjennomførbare og som kan implementeres i det enkelte medlemslandets lovgivning for byggsektoren. Endringer i et medlemslands lover og forskrifter som regulerer byggsektoren vil påvirke politikkutforming, lover og forskrifter i andre medlemsland. På bakgrunn av dette mener vi at det er sannsynlig at EØS landene vil bli berørt av prosessen innenfor rammen av EPBD, herunder endringer i et av medlemslandenes lovgivning med hensyn til byggs energiytelser.

De enkelte byggematerialenes egenskaper må etter vår oppfatning vurderes i et livssyklusperspektiv (LCA), enten det gjelder miljøfotavtrykk generelt eller klimautslipp spesielt. Både betong og naturstein scorer høyt i en slik sammenheng gjennom lang holdbarhet/levetid og lave vedlikeholdskostnader.

Dersom man i det lange bildet får en Europeisk politikkutforming mht. energiytelser for bygg som ikke baserer seg på en teknisk og faglig vurdering, men på særinteresser fra utvalgte deler av industrien som leverer innsatsfaktorer til norske bygg vil dette i sum få negative konsekvenser for hele samfunnet. Det mest åpenbare er at fortrinnsbehandling av et materiale vil svekke innovasjonskraften hos alle andre hovedmaterialgrupper. Fri og likeverdig konkurranse vil på den annen side motivere til forsterket innovasjonskraft over materialenes miljøytelser.

Begrunnelse for innvendingene

1. Det er et grunnleggende prinsipp at bygningenes materialer og komponenter skal vurderes ut fra ytelse, dersom man heller beskriver spesifikke materialer som skal benyttes fraviker man dette prinsippet.
2. Formålet med direktiv 2010/31/EC er å forbedre Europeiske byggs energiytelser uten at noen materialer diskrimineres. Forslaget til fortrinnsbehandling av massivtre strider mot prinsippet om nøytralitet i utformingen av lover og forskrifter.
3. Det finske forslaget kan betraktes som en teknisk handelshindring slik at bruk av konkurrerende materialer i bygninger blir gjort vanskeligere eller hindret.
4. Ved å gi fortrinnsbehandling til massivtre subsidierer man indirekte innenlands treindustri ved å gi materialet en særlig markedsadgang. Dette strider mot prinsippet om det frie indre europeiske markedet.
5. Offentlige myndigheter bør ikke gi en konkurransemessig fordel til en bestemt industri (treindustrien) som har til hensikt å forstyrre den frie konkurransen.

Relevante deler av dekretet som kommentarene gjelder

Den relevante teksten i utkastet til dekret finnes i kapittel 2 og 3:  
  
*Kapittel 2*§ 4 gir referanseverdier for den beregnede energiytelsen for bygninger (E-verdi), som ikke må overskrides. Utkastet til dekret sier imidlertid at E-verdi grensen kan overskrides med 10%, 15% eller 20% dersom bygningen er ført opp i massivtre.

Forslaget er ikke fulgt opp av en teknisk begrunnelse, vi antar at forslaget om at trebygninger kan bruke mer energi henger sammen med at det er teknisk og økonomisk problematisk å skape tilstrekkelig termisk isolasjon i massivtrebygg.   
  
*Kapittel 3*  
§ 24 gir referanseverdier for U-verdier for forskjellige deler av klimaskallet, disse skal normalt ikke overskrides. For yttervegger laget av massivtre er referanseverdiene høyere enn for alle andre veggtyper, slik:  
• For klimatiserte rom: 0,40 W / m2K i stedet for 0,17 W / m2K  
• For fritidsboliger: 0,80 W / m2K i stedet for 0,24 W / m2K  
  
Konsekvensen av dette er at massivtrebygg kan oppnå minimumskravet til U-verdi enklere enn for alle andre materialtyper. Dette betyr at massivtrebygg kan være mindre energieffektive enn andre bygg uten at dette er faglig begrunnet.

## Konklusjon

Betongelementforeningen og Norsk Bergindustri er sterkt bekymret for at reguleringen skal tre i kraft, vi mener at den finske reguleringen er faglig ubegrunnet og ikke er et konstruktivt bidrag til å få ned byggsektorens energibruk i EØS området. Det eneste som taler for reguleringen er at det vil styrke treindustriens konkuranseevne på bekostning av alle andre materialgrupper. Samfunnet som helhet har ingen effekter av reguleringen mht. energibruk, reguleringen kan resultere i økt energibruk til drift av bygg.

Vi oppfordrer Europakommisjonen til å avvise forlaget i notification number: 2017/71/FIN (Finland)

John-Erik Reiersen Elisabeth Gammelsæter Jan Eldegard Hjelle

(sign) (sign) (sign)

Daglig leder Generalsekretær Daglig Leder

Betongelementforeningen Norsk bergindustri Norsk Fabrikkbetongforening